b'\n_START_ARTICLE_\nViittakiven opisto\n_START_PARAGRAPH_\nViittakiven opisto oli  Hauholla toiminut Setlementtiliiton omistama kansainv\xc3\xa4linen kansanopisto. Toiminta p\xc3\xa4\xc3\xa4ttyi vuonna 2007. Vuonna 2015 opiston tiloissa aloitti Setlementtiliiton Viittakivi Oy, joka harjoittaa pakolaisten vastaanottokeskustoimintaa.\n_START_SECTION_\nHistoria\n_START_PARAGRAPH_\nOpiston perusti vuonna 1951 Suomen Setlementtiliitto. Ensimm\xc3\xa4inen rehtori oli Elvi Saari. Opistolla oli l\xc3\xa4heiset yhteydet kveekariliikkeeseen. Viittakiven keskeist\xc3\xa4 toimintaa olivat kansainv\xc3\xa4lisen toiminnan opinnot ja viimeisin\xc3\xa4 vuosina aikuisten maahanmuuttajien opinnot. Kes\xc3\xa4aikaan siell\xc3\xa4 j\xc3\xa4rjestettiin erilaisia kursseja ja kansainv\xc3\xa4lisi\xc3\xa4 seminaareja._NEWLINE_Kurssien kysynn\xc3\xa4n hiipuessa opisto joutui talousvaikeuksiin. Hauholla sijainnut opistokiinteist\xc3\xb6\xc2\xa0myytiin Fazerin liikemiessuvun edustajalle Karl Fazerille, joka oli aiemmin hankkinut omistukseensa samaan kantatilaan kuuluneen Hahkialan kartanon. Entisest\xc3\xa4 opistosta kehkeytyi kokous- ja juhlapalveluja tuottava yritys, Hahkialan Uiskola.\n_START_SECTION_\nViittakivi Oy\n_START_PARAGRAPH_\nNykyinen Viittakivi Oy tekee turvapaikanhakijoiden vastaanottokeskustoimintaa ja kehitt\xc3\xa4\xc3\xa4 erilaisia kotoutumisen malleja. Viittakivi on yhteiskunnallinen yritys, jonka ensisijainen tavoite ei ole tuottaa voittoa omistajille. Viittakiven omistaa Suomen Setlementtiliitto._NEWLINE_Viittakivi Oy avasi syksyll\xc3\xa4 2015 h\xc3\xa4t\xc3\xa4majoituksen Suomeen saapuneille turvapaikanhakijoille Parikkalaan, Savonlinnaan, Heinolaan ja Lahteen. Viittakivi tekee yhteisty\xc3\xb6t\xc3\xa4 mm. It\xc3\xa4-Suomen yliopiston opettajakoulutuksen kanssa. Muita merkitt\xc3\xa4vi\xc3\xa4 yhteisty\xc3\xb6tahoja ovat vastaanottokeskuspaikkakuntien kansalaisj\xc3\xa4rjest\xc3\xb6t, seurakunnat sek\xc3\xa4 kaupungit.'